b'\n_START_ARTICLE_\nJonathan Brandis\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 13. travnja 1976. godine na isto\xc4\x8dnoj obali SAD-a u gradu Danbury u saveznoj dr\xc5\xbeavi Connecticut. Bio je sin jedinac Grega i Mary Brandis. Otkrio ga je agent za ogla\xc5\xa1ivanje iz susjedstva, \xc5\xa1to mu je ve\xc4\x87 u drugoj godini omogu\xc4\x87ilo da dobije prve uloge u raznim reklamama. Pojavio se u vi\xc5\xa1e od 85 reklama za razne proizvode. U devetoj godini seli se s roditeljima u Los Angeles kako bi bio bli\xc5\xbee filmskoj industriji. Glumio je u nekoliko filmova i serija, ali je ipak njegova najzapa\xc5\xbeenija uloga u seriji SeaQuest DSV u kojoj tuma\xc4\x8di mladoga znanstvenika i genija (te prije svega mladi\xc4\x87a \xc5\xbeeljnog \xc5\xbeivota i uspjeha) Lucasa Wolenczaka._NEWLINE_To da on nije bio samo talentirani glumac i dje\xc4\x8dak lijepoga lica govori \xc4\x8dinjenica da je u tre\xc4\x87em razredu srednje \xc5\xa1kole udvostru\xc4\x8dio svoje predmete i obveze, tako da bi godinu dana ranije mogao maturirati._NEWLINE_Pratilja na maturalnoj ve\xc4\x8deri bila mu je glumica Brittany Murphy. Ona je poznata po ulozi u seriji Clueless (1995), te po ulogama u filmovima 8 milja (2002) i Just Married (2003)._NEWLINE_Odluka o tome da godinu dana ranije zavr\xc5\xa1i srednju \xc5\xa1kolu, njegova popularnost iz prija\xc5\xa1njih uloga, njegove izvanredne gluma\xc4\x8dke sposobnosti i nevjerojatno dobar izgled omogu\xc4\x87ili su mu da u sedamnaestoj godini po\xc4\x8dne glumiti u znanstveno-fantasti\xc4\x8dnoj seriji Stevena Spielberga SeaQuest DSV. I iako nitko nije o\xc4\x8dekivao da bi do\xc5\xa1lo do toga, ali serija se uspjela odr\xc5\xbeati samo do po\xc4\x8detka tre\xc4\x87e sezone. Od po\xc4\x8detka druge sezone Jonathan Brandis bio je vode\xc4\x87a snaga ove SF serije. Ameri\xc4\x8dka televizijska kompanija NBC koja je prikazivala ovu seriju u SAD-u htjela ju je ukinuti, ali Jonathanova baza obo\xc5\xbeavatelja spasila ju je dva puta od ukidanja. Svejedno je svemu do\xc5\xa1ao kraj u tre\xc4\x87oj sezoni ba\xc5\xa1 kada se \xc4\x8dinilo da je sve krenulo na bolje s novom gluma\xc4\x8dkom ekipom, novim kombinacijama scenarija, pa \xc4\x8dak i novim imenom za seriju, SeaQuest 2032. Jonathan je napisao scenarij za jednu epizodu ove serije u drugoj sezoni i ba\xc5\xa1 se spremao na to da re\xc5\xbeira jednu epizodu kada je serija ukinuta. Sve od serije SeaQuest glumio je ili u nisko bud\xc5\xbeetnim filmovima koji su ve\xc4\x87inom snimani za televiziju, ili je pak imao manje uloge u velikim produkcijskim filmovima kao \xc5\xa1to su Zajahati s vragom._NEWLINE_Napisao je scenarij pod naslovom Sijamski San po kojem se trebala snimiti epizoda u prvoj sezoni serije SeaQuest DSV. No nije bio prihva\xc4\x87en jer su svi scenariji za tu sezonu ve\xc4\x87 bili napisani, \xc5\xa1to ga je razo\xc4\x8daralo. Kako je druga sezona bila prili\xc4\x8dno otvorena za prijedloge njegov scenarij je ipak prihva\xc4\x87en. Po\xc5\xa1to su u drugoj sezoni uvedene neke promjene scenarij se morao djelomi\xc4\x8dno izmijeniti kako bi odgovarao novoj gluma\xc4\x8dkoj postavi._NEWLINE_Nominiran je \xc5\xa1est puta za ameri\xc4\x8dku nagradu za mlade glumce Youth in Film Awards od 1991. do 1995. godine. 1993. godine nominiran je dva puta. 1994. godine na petnaestoj godi\xc5\xa1njoj dodjeli te nagrade osvaja nagradu za najboljeg mladog glumca u vode\xc4\x87oj ulozi u televizijskoj seriji za SeaQuest DSV._NEWLINE_Za vrijeme svoje najve\xc4\x87e popularnosti dok je glumio u seriji SeaQuest, pa sve do danas bio je jedina tinejd\xc5\xbeerska zvijezda \xc4\x8dije su se slike pojavljivale u najve\xc4\x87em broju na naslovnicama tinejd\xc5\xbeerskih \xc4\x8dasopisa u SAD-u. Slike, posteri, intervjui i informacije o njemu su u to vrijeme postali svakodnevica u svim tinejd\xc5\xbeerskim \xc4\x8dasopisima diljem SAD-a. U to vrijeme Jonathan postaje tinejd\xc5\xbeerska nacionalna zvijezda u SAD-u. U tom vremenu imao je \xc4\x8dak i svoju osobnu kolumnu u tinejd\xc5\xbeerskom \xc4\x8dasopisu BOP u kojoj je davao savjete._NEWLINE_Tijekom svoje karijere izrazio je \xc5\xbeelju da se bavi i drugim poslovima unutar filmske industrije. \xc5\xbdelja mu je bila da se vi\xc5\xa1e pozabavi re\xc5\xbeiranjem nego glumom. Ujedno mu je i \xc5\xbeelja bila da pi\xc5\xa1e scenarije za razne filmske projekte (filmove, serije, itd.)._NEWLINE_Osim \xc5\xa1to je glumio u seriji SeaQuest, glumio je i u brojnim drugim serijama i filmovima._NEWLINE_2002. godine Jonathan je bio na audiciji za ulogu Anakina Skywalkera za film Georga Lucasa Zvjezdani ratovi, Epizoda 2: Klonovi napadaju, ali je nije dobio.\n_START_SECTION_\nPrivatni \xc5\xbeivot\n_START_PARAGRAPH_\nTijekom svog kratkog \xc5\xbeivota bio je u nekoliko veza s nekoliko glumica. Glumice s kojima je bio u vezi su: Tatyana M. Ali, Heather McComb, Vinessa Shaw i Monica Keena._NEWLINE_Od svih njegovih veza medijima je ipak bila najzanimljivija ona s glumicom Tatyanom M. Ali koja je poznata po ulozi u seriji Princ iz Bel Aira, gdje je tuma\xc4\x8dila Ashley Banks.\n_START_SECTION_\nSmrt\n_START_PARAGRAPH_\n11. studenog 2003. godine u 27. godini \xc5\xbeivota odlu\xc4\x8dio si je oduzeti \xc5\xbeivot tako \xc5\xa1to se objesio u hodniku ispred svoga stana u Los Angelesu. Neko vrijeme nakon toga \xc5\xa1to se je objesio pronalazi ga prijatelj kako u nesvijesti visi na u\xc5\xbeetu. Odmah je nakon toga u 23 sata i 40 minuta pozvao hitnu pomo\xc4\x87 koja ga je prebacila u Cedars Sinai Medical Center gdje je i naposljetku umro od ozljeda koje si je zadao. Medicinsko osoblje ga je proglasilo mrtvim u 14 sati i 45 minuta 12. studenog 2003. godine._NEWLINE_Prilikom pretrage njegovog stana policija nije prona\xc5\xa1la nikakvu opro\xc5\xa1tajnu poruku. Toksikolo\xc5\xa1ki nalazi su pokazali da se u njegovom tijelu nisu nalazile nikakve droge ili druge supstance koje bi utjecale na njegovu odluku da si oduzme \xc5\xbeivot. Obdukcija je pokazala da je umro od posljedica ozljeda koje si je zadao jer je predugo visio na u\xc5\xbeetu u svome stanu._NEWLINE_Jonathanova smrt predstavlja misterij stoga \xc5\xa1to nisu poznati mogu\xc4\x87i razlozi zbog kojih si je oduzeo \xc5\xbeivot, iako postoji mnogo spekulacija i naga\xc4\x91anja oko njegove smrti i razloga zbog kojih si je oduzeo \xc5\xbeivot od kojih ni jedan nije potvr\xc4\x91en._NEWLINE_Njegov pepeo nalazi se u posjedu njegove obitelji.'